Για άλλες χρήσεις, δείτε: Ολυμπιακός.

Ο **Ποδοσφαιρικός Αθλητικός Όμιλος «Ολυμπιακός» Καλαμάτας** υπήρξε ποδοσφαιρικός σύλλογος, ίδρυσης περί τα τέλη της δεκαετίας του '20 από φίλους του Ολυμπιακού Πειραιώς στην πόλη. Το 1961 συγχωνεύθηκε με τα Πράσινα Πουλιά για τη δημιουργία του ΑΟ Ολυμπιακός-Πράσινα Πουλιά, περισσότερο γνωστού ως Ομίλου Καλαμάτας.

Το 1979 ιδρύθηκε ο **Αθλητικός Όμιλος Ολυμπιακός Καλαμάτας**, με χρώματα τα κόκκινο-άσπρο και έμβλημα το στεφανωμένο έφηβο. Πλην μίας αγωνιστικής περιόδου που προβιβάστηκε στη Δ΄ Εθνική κατηγορία, μετέχει στις διοργανώσεις της τοπικής Ένωσης Ποδοσφαιρικών Σωματείων Μεσσηνίας (ΕΠΣΜ). Έδρα του αποτελεί το δημοτικό γήπεδο ΚΤΕΛ «Γιώργος Λουκαρέας», χωρητικότητας 300 θεατών και συνθετικού χλοοτάπητα.

ΠΑΟ Ολυμπιακός Καλαμάτας
------------------------

Σύλλογος με το όνομα *Ολυμπιακός Καλαμών* αναφέρεται από το Νοέμβριο του 1928, όταν ηττήθηκε 5-0 σε φιλικό αγώνα από τη συμπολίτισσα ΑΕΚ. Το 1932 έλαβε μέρος με τις α΄ και β΄ ομάδες του στα εναρκτήρια πρωταθλήματα της ΕΠΣ Καλαμών αντιμετωπίζοντας τους ΑΕΚ, Απόλλωνα, Μεσσηνιακό και Φαραϊκό. Το 1940 επικράτησε με 3-0 του Αστέρα Τρίπολης σε φιλικό:

> Επ' ευκαιρία της πανηγύρεως της Υπαπαντής ο Ολυμπιακός Καλαμών προσεκάλεσε ενταύθα την ομάδα του Αστέρος Τριπόλεως... Ο Ολυμπιακός ανέπτυξεν ένα υπέροχον παιγνίδι συνδυασθείς εις όλας του τας γραμμάς, αποτέλεσμα του οποίου υπήρξε να επιβληθεί του αντιπάλου του δια τερμάτων 3 έναντι 0 (1-0).
> 
> 

Στις αρχές του 1957 αναφέρεται σε κατάσταση της Ελληνικής Ποδοσφαιρικής Ομοσπονδίας με άλλα σωματεία που όφειλαν τη συνδρομή ως μέλη της.

Γενικά, ο Ολυμπιακός παρέμεινε στην πόλη υπό τη σκιά του Απόλλωνα και των Πράσινων Πουλιών.

### Όμιλος Καλαμάτας

Το 1962, αμέσως ερχόμενο έτος από τη συνένωση δυνάμεων Ολυμπιακού και Πράσινων Πουλιών, ο Όμιλος κατέκτησε τον τίτλο –της μετονομασθείσας πλέον– ΕΠΣ Μεσσηνίας, αήττητος έως τη 12η αγωνιστική με μία μόνο ισοπαλία και τέρματα 57-0. Απέκτησε δικαίωμα συμμετοχής στην ιδιότυπη τότε Β΄ Εθνική της ίδιας περιόδου, όπου αποκλείστηκε της τελικής φάσης για άνοδο στην κορυφαία κατηγορία. Ωστόσο, η κατάληψη της 3ης θέσης από τις 8 του Γ΄ ομίλου εξασφάλισε την παρουσία του και για την επόμενη διοργάνωση 1962-63, ουσιαστικά την πρώτη του θεσμού σε μόνιμη βάση. Ως 10ος στους 16, βρέθηκε μόλις κάτω από τη ζώνη του υποβιβασμού εξαιτίας χαμηλότερης αναλογίας γκολ (ισόβαθμος του ΟΦΗ που πέτυχε την παραμονή), έχοντας πάντως σημειώσει πριν μία νίκη 8-0 επί του Σπαρτιατικού, την ευρύτερη της τετράχρονης ιστορίας του.

### Παμμεσσηνιακός

Ο Όμιλος απορροφήθηκε το 1965 από την ΑΕΚ Καλαμάτας, ώστε να αγωνιστούν ως Παμμεσσηνιακός στις δύο εναρκτήριες –επίσης– περιόδους της Γ΄ Εθνικής.

### ΠΣ Καλαμάτα

Όπως πλήθος άλλων σε όλη τη χώρα, ο νέος σύλλογος υποχρεώθηκε το 1967 από τη δικτατορία των Συνταγματαρχών σε συγχώνευση εκ νέου με τα Πράσινα Πουλιά που ενδιάμεσα είχαν ανασυσταθεί και τον Απόλλωνα της πόλης, για να δημιουργηθεί ο ΠΣ Καλαμάτα.

Α.Ο. Ολυμπιακός Καλαμάτας
-------------------------

Πρώην μέλη του παλαιού σωματείου ίδρυσαν το 1979 τον *Αθλητικό Όμιλο Ολυμπιακός Καλαμάτας*, ο οποίος μετείχε επί τρεις δεκαετίες στις Α΄ και Β΄ κατηγορία του νομού Μεσσηνίας. Δύο άνοδοι μέσω διαδοχικών κατακτήσεων πρωταθλήματος, τον οδήγησαν για μοναδική φορά της ιστορίας του στη Δ΄ Εθνική 2009-10 (6ος όμιλος), από όπου άμεσα υποβιβάστηκε.

Την περίοδο 2015-16 αγωνίζεται στην ανώτατη κατηγορία της ΕΠΣΜ.

### Στελέχη 2010-11

* Τερματοφύλακες: Μιχάλης Γεωργουλάκος, Παναγιώτης Ξενούλης.
* Αμυντικοί: Φίλιππος Μπάλας, Διαμαντής Τσιλιμίγκρας, Κώστας Φιλανδριανός, Τάσος Τσακαλάκος, Ενιο, Ολτιον Βανγκέλι, Δημήτρης Παντελόπουλος, Παναγιώτης Χαρίτος.
* Μέσοι: Κώστας Καρδάσης, Σωκράτης Μιχαλόπουλος, Παναγιώτης Φαράντος, Σπύρος Μανωλέας, Βασίλης Κόκκαλης, Νίκος Ηλιόπουλος, Φώτης Τομαράς, Γιώργος Τσιλιμίγκρας, Ηλίας Δουρούμης.
* Επιθετικοί: Φάνης Βλαχόπουλος, Μάριος Γιαννούσι, Θοδωρής Θεοδωρόπουλος, Αντώνης Πολυτάρχης.
* Προπονητής: Γιώργος Μηλίτσης.

Παραπομπές
----------

1. ↑  Ολυμπιακός Καλαμάτας, ιστότοπος Ένωσης Ποδοσφαιρικών Σωματείων Μεσσηνίας (ΕΠΣΜ)
2. ↑  Γήπεδο Δημ. ΚΤΕΛ "Γ. Λουκαρέας" Αρχειοθετήθηκε 2015-05-10 στο Wayback Machine. ιστότοπος ΕΠΣΜ
3. ↑  Ο αθλητισμός στας επαρχίας • Καλαμαί Αρχειοθετήθηκε 2016-03-17 στο Wayback Machine. (ψηφιακή σελ. 53), εφημ. «Η ΑΘΛΗΤΙΚΗ» 19.11.1928, σελ. 3
4. ↑  Στας Καλαμάς Αρχειοθετήθηκε 2016-02-04 στο Wayback Machine. (ψηφιακή σελ. 44), εφημ. «ΑΘΛΗΤΙΣΜΟΣ» 14.2.1940, σελ. 3
5. ↑  εφημ. «ΑΘΛΗΤΙΚΗ ΗΧΩ» 16.1.1957[*νεκρός σύνδεσμος*], σελ. 4
6. ↑  List of Second Level Final Tables • 1962/63 Group 2, Dinant Abbink και Αλέξανδρος Μαστρογιαννόπουλος στο RSSSF
7. ↑  Βαθμολογία Α΄ Κατηγορίας περιόδου 2014-2015, ιστότοπος ΕΠΣΜ

Πηγές
-----

* Σωματεία, ιστότοπος Ένωσης Ποδοσφαιρικών Σωματείων Μεσσηνίας

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |